P6_TA(2006)0086

Prisilna prostitucija

Resolucija Evropskega parlamenta o prisilni prostituciji ob mednarodnih športnih prireditvah

Evropski parlament,

- ob upoštevanju praznovanja mednarodnega dneva žena 8. marca 2006,

- ob upoštevanju Listine o temeljnih pravicah Evropske unije [1], zlasti člena 5(3) Listine, ki poudarja, da "je trgovina z ljudmi prepovedana",

- ob upoštevanju Mednarodne konvencije o odpravi vseh oblik rasne diskriminacije, ki je začela veljati 4. januarja 1969,

- ob upoštevanju Konvencije Združenih narodov z dne 18. decembra 1979 o odpravi vseh oblik diskriminacije žensk,

- ob upoštevanju nedavnega sporočila Komisije z naslovom "Boriti se proti trgovini z ljudmi celostni pristop in predlogi za akcijski načrt" (KOM(2005)0514),

- ob upoštevanju nedavnega akcijskega načrta Sveta EU o najboljših praksah, standardih in postopkih za boj proti trgovini z ljudmi in njenem preprečevanju [2],

- ob upoštevanju svoje resolucije z dne 17. januarja 2006 o strategijah za preprečevanje trgovanja z ženskami in otroki, ki so izpostavljeni spolnemu izkoriščanju [3],

- ob upoštevanju Konvencije Sveta Evrope o ukrepih proti trgovini z ljudmi,

- ob upoštevanju Konvencije ZN o otrokovih pravicah in Konvencije ILO o najhujših oblikah otroškega dela,

- ob upoštevanju člena 108(5) svojega Poslovnika,

A. ker je trgovina z ljudmi, predvsem z ženskami in otroki, za namene spolnega izkoriščanja ali drugega izkoriščanja med najhujšimi oblikami kršenja človekovih pravic in ker trgovina z ljudmi narašča z razvojem organiziranega kriminala in njegove donosnosti,

B. ker predstavlja prisilna prostitucija kot oblika izkoriščanja žensk in otrok velik problem, zlo, ne samo za prizadete ženske in otroke, ampak za celotno družbo,

C. ker izkušnje kažejo, da ob vsaki pomembni športni prireditvi, na kateri se zbere veliko število ljudi, izredno naraste začasno povpraševanje po spolnih storitvah,

D. ker je večina vpletenih žensk žrtev organiziranega kriminala, zaposlenih s ponarejenimi dokumenti, pogosto privabljena z lažnimi obljubami o zakonitem delu, potem pa prisiljena v prostitucijo,

E. ker bi skupna praksa vseh držav članic, kot je učinkovita uporaba sredstev obveščanja in izvajanje kampanj za skladno osveščanje, skupaj z mediji in znanimi osebnostmi iz športnega sveta, lahko pozitivno vplivala na spremembo miselnosti in obnašanje ljudi,

1. pozdravlja kampanjo Nacionalnega sveta nemških žensk in se zavzema za čezmejno sodelovanje in izmenjavo dobrih praks; poudarja nujnost celostne kampanje na evropski ravni ter poziva države članice, da sprožijo in podprejo kampanjo v tesnem sodelovanju z vsemi vpletenimi stranmi, to je s pristojnimi nevladnimi organizacijami, policijo, organi pregona, športnimi združenji in organizacijami, verskimi skupnostmi, socialnimi in zdravstvenimi službami;

2. poziva Nemčijo in druge države članice, naj vzpostavijo telefonsko linijo pomoči v več jezikih, ki naj ji sledi kampanja vizualnega obveščanja za zagotovitev potrebnih informacij, svetovanja, varne nastanitve in pravne pomoči ženskam in otrokom ter drugim žrtvam, ki so prisiljeni v prostitucijo, ter za obveščanje drugih žrtev, ki se pogosto znajdejo osamljene, v stanovanjih ali industrijskih predelih, ne govorijo jezika prehodne ali ciljne države ter nimajo osnovnih informacij o tem, na koga se obrniti ali kaj storiti;

3. poziva Mednarodni olimpijski komite, športna združenja, kot so FIFA, UEFA, nemška in druge nogometne zveze, kakor tudi posamezne športnike, naj podprejo kampanjo "Rdeči karton" in naj spregovorijo o trgovini z ljudmi in prisilni prostituciji;

4. poziva Komisijo in države članice, naj v času mednarodnih športnih prireditev organizirajo evropsko kampanjo za obveščanje in poučevanje javnosti, zlasti športnikov, športnih ljubiteljev in privržencev, o problematiki in obsegu prisilne prostitucije in trgovine z ljudmi ter – kar je najbolj pomembno – za zmanjšanje povpraševanja z ozaveščanjem morebitnih strank;

5. poziva Komisijo in države članice, naj organizirajo preventivno kampanjo, ki bo potencialne žrtve obveščala o tveganjih in nevarnostih, da se ujamejo v mreže trgovine z ljudmi in s tem postanejo žrtve prisilne prostitucije in spolnega izkoriščanja in jim tudi zagotavljala informacije o njihovih pravicah ter o tem, kje lahko v ciljnih državah dobijo pomoč;

6. ponovno zahteva, da je treba že v letu 2006 razglasiti dan proti trgovini z ljudmi za povečanje ozaveščenosti o vseh vidikih poblema trgovine z ljudmi ter uvesti brezplačne telefonske linije za pomoč; opozarja na potrebo po zbiranju podatkov o trgovini z ljudmi na ravni EU ter po tesni povezavi med Europolom in Eurojustom v boju proti temu družbenemu zlu;

7. poziva vse države članice, da ratificirajo Konvencijo Sveta Evrope o ukrepih proti trgovini z ljudmi, ki postavlja minimalne standarde za zaščito žrtev trgovine z ljudmi z namenom spolnega izkoriščanja, ter da izvajajo Direktivo Sveta 2004/81/ES o dovoljenjih za prebivanje za žrtve te trgovine [4];

8. poziva države članice, ki niso spoštovale roka 1. avgusta 2004 za izvajanje Okvirnega sklepa Sveta 2002/629/JHA [5] o boju proti trgovini z ljudmi, da takoj ukrepajo, in poziva Komisijo in Svet, da čimprej izdelata ocenjevalno poročilo, predvideno v Okvirnem sklepu;

9. naroči svojemu predsedniku, naj to resolucijo posreduje Svetu, Komisiji ter vladam držav članic, nemški nogometni zvezi, vladam držav kandidatk in držav pristopnic.

[1] UL C 364, 18.12.2000, str. 1.

[2] UL C 311, 9.12.2005, str. 1

[3] Sprejeta besedila, P6_TA(2006)0005.

[4] UL L 261, 6.8.2004, str. 19.

[5] UL L 203, 1.8.2002, str. 1.

--------------------------------------------------